漳南書事
作者：郭祥正
朝代：宋

paragraphs: 元豐五年秋，七月十九日。
猛風終夜發，拔木壞廬室。
須臾海濤翻，倒注九溪溢。
湍流崩重城，萬戶競倉卒。
萬牛豈復辨，涯渚怳已失。
嬰老相攜扶，迴首但悽慄。
憂心漫如焚，救疹竟無術。
憶昨攝印初，歲望頗云吉。
田疇時雨足，秔糯各秀實。
胡爲兆陰怪，平地遭潏汨。
尤嗟梁棟材，中道摧折畢。
日月有常度，金行正蕭瑟。
疇咨風雨師，殘害皆天物。
天心本好仁，忍視久不恤。
况今大上聖，治具嚴且密。
騎馬藏民間，教兵授神筆。
四夷還舊疆，百辟奉新律。
固宜集和氣，祥瑞爲時出。
緣何漳南民，憔悴抱愁疾。
終當呼長鯨，一吸見蓬蓽。